b'\n_START_ARTICLE_\nD\xc5\xbeehuti\n_START_SECTION_\nKronolo\xc5\xa1ki polo\xc5\xbeaj\n_START_PARAGRAPH_\nD\xc5\xbeehutijeva dinastija je \xc5\xa1e vedno predmet razprav. Torinski seznam kraljev omogo\xc4\x8da ve\xc4\x8d razlag. Na njem je namre\xc4\x8d ve\xc4\x8d faraonov z imenom Sekhemre[...], druge polovice imen pa zaradi po\xc5\xa1kodb papirusa manjkajo. D\xc5\xbeehuti, imenovan D\xc5\xbeehuti Sementavi bi zato lahko na\xc4\x8delno bil kateri koli  Sekhemre[...] s Torinskega seznama in zato vladar Trinajste, \xc5\xa0estnajste ali celo Sedemnajste dinastije._NEWLINE_Egiptologa Darrell Baker in Kim Ryholt sta prepri\xc4\x8dana, da je spadal v \xc5\xa0estnajsto dinastijo, ki je vladala v tebanski regiji po letu 1650 pr. n. \xc5\xa1t. V \xc5\xa1tudijah Claudea Vandersleyena in Christine Geisen je D\xc5\xbeehutijevo vladanje datirano na skrajni konec Trinajste dinastije.  Geisenino datiranje temelji na slogovnih zna\xc4\x8dilnostih krste njegove kraljice, kar ima Stephen Quirke za nedokazano domnevo. Starej\xc5\xa1a teorija J\xc3\xbcrgena von Beckeratha, katere zaklju\xc4\x8dke priznava tudi Hans Stock, nasprotuje trditvi, da je bil D\xc5\xbeehuti vladar iz zgodnje Sedemnajste dinastije, ki je pri\xc5\xa1la na oblast v Gornjem Egiptu po propadu \xc5\xa0estnajste dinastije in kratkotrajni hi\xc5\xa1ki osvojitvi Teb. To teorijo je podpiralo odkritje grobnice D\xc5\xbeehutijeve kraljice Mentuhotep v Dra Abu El Nagi, nekropoli, ki se obi\xc4\x8dajno povezuje s Sedemnajsto dinastijo. Znanstveniki, kot je Chris Bennett, v nasprotju s tem poudarjajo, da to ne pomeni, da je bil na nekropoli  Dra Abu El Naga pokopan tudi D\xc5\xbeehuti._NEWLINE_Nekateri egiptologi so domnevali, da je bil D\xc5\xbeehuti poro\xc4\x8den z vnukinjo vezirja Ibiava, ki je bil okoli leta 1712 do 1701 v slu\xc5\xbebi faraona Vahibre Ibiaua  iz Trinajste dinastije in zato verjetno za dve generaciji oddaljen od tega faraona. Kasneje se je izkazalo, da je povezava  med Ibiavom in D\xc5\xbeehutijevo soprogo Mentuhotep nedokazana, zato ostaja nedokazana tudi povezava z D\xc5\xbeejhutijem.\n_START_SECTION_\nDokazi\n_START_PARAGRAPH_\nD\xc5\xbeehuti je dokazan na Torinskem in Karna\xc5\xa1kem seznamu kraljev. Vsi D\xc5\xbeehutijevi primarni dokazi izvirajo iz 145 km dolgega odseka doline Nila od Deir El Ballasa na severu do Edfuja na jugu, kar se pribli\xc5\xbeno ujema z vplivnim obmo\xc4\x8djem faraonov \xc5\xa0estnajste dinastije. Faraonovo ime (nomen) in priimek (prenomen) sta znana s samo enega kamnitega bloka, ki ga je odkril Flinders Petrie v Deir El Ballasu. V Edfuju so odkrili pobarvan blok z D\xc5\xbeehutijevo kartu\xc5\xa1o in njim samim z rde\xc4\x8do krono Spodnjega Egipta, ki je bil dale\xc4\x8d onkraj njegove vplivne sfere.  D\xc5\xbeehuti je dokazan tudi s predmeti iz grobnice njegove soproge Mentuhotep. Njeno nedotaknjeno grobnico so odkrili leta 1822. Njena (izgubljena) krsta je bila popisana z enim od najstarej\xc5\xa1ih primerkov besedila iz Knjige mrtvih. Na njeni kozmeti\xc4\x8dni skrinji je D\xc5\xbeehutijevo ime, priimek, kartu\xc5\xa1a s spremljajo\xc4\x8do pogrebno formulo in napis, da je faraonovo darilo.  _NEWLINE_V preteklosti se je domnevalo, da je bila nedokon\xc4\x8dana piramida brez imena v ju\xc5\xbeni Sakari  zgrajena za D\xc5\xbeehutija. Domneva je temeljila na fragmentiranem napisu, odkritem v piramidi, ki se bere Veserkha... Dopolnjen  napis bi se lahko bral  Veserkhau, ki je D\xc5\xbeehutijevo zlato Horovo ime.'